সম্প্রতি শুল্ক যুদ্ধের ধাক্কা লেগেছে ভারতের রফতানি বাণিজ্যেও। সেই সঙ্গে আমেরিকা জানিয়ে দিয়েছে, নভেম্বরে ইরানের উপরে নিষেধাজ্ঞা কার্যকর হতে চলেছে। যে সমস্ত দেশ তাদের থেকে অশোধিত তেল কিনবে, নিষেধাজ্ঞা কার্যকর হবে তাদের উপরেও। ছাড় পাবে না ভারতও। যদিও এ ব্যাপারে ‘ছাড়ের’ আশা করছে ভারত। অন্য দিকে, শুল্ক যুদ্ধের নেতিবাচক প্রভাব আমেরিকার উপরেও পড়েনি, এমনটি নয়। একাধিক বাণিজ্য সহযোগীর সঙ্গে সম্পর্কের অবনতি হয়েছে। চিনের সঙ্গে তাদের বাণিজ্য ঘাটতি রেকর্ড ছুঁয়েছে। সুরাহা চাইছে তারাও। এই অবস্থায় সম্প্রতি নয়াদিল্লিতে ভারত ও আমেরিকার মন্ত্রী পর্যায়ের বৈঠক হয়েছে। হোয়াইট হাউসের বক্তব্য, ভারতের সঙ্গে শুল্ক-সহ বিভিন্ন বাণিজ্যিক বাধা কাটাতে চাইছে তারা। আলোচনা শুরু হয়েছে।